钦定古今图书集成/方舆汇编/职方典/第1197卷 > 《荆州文学记》前人
## 钦定古今图书集成/方舆汇编/职方典/第1197卷 > 《荆州文学记》前人

有汉荆州牧刘君，稽古若时，将绍厥绩，乃曰：“先王之
为世也，则象天地，轨仪宪极，设教导化，叙经志业，用
建雍泮焉，立师保焉。作为礼乐以复其性，表陈载籍
以持其德。上知所以临下，下知所以事上，官不失守，
民听无悖，然后太阶平焉。夫文学也者，人伦之守，大
教之本也。”乃命伍叶从事宋衷所建文学，延朋徒焉，
宣德音以赞之，降嘉礼以劝之。五载之间，道化大行。
耆德故老綦母阖等，负书荷器，自远而至者，三百有
馀人。于是童幼猛进，武人革面，总角佩觿，委介免胄，
比肩继踵，川逝泉涌，亹亹如也，兢兢如也。遂训《六经》，
讲礼物，谐八音，协律吕，修纪历，理刑罚，六路咸秩，百
氏备矣。天降纯嘏，有所底授，臻于我君。受命既茂，南
牧是建，《荆衡》作守。时迈淳德，宣其丕繇。厥繇伊何，四
国交阻。乃赫斯威，爰整其旅。虔夷不若，屡戡寇侮。诞
启洪轨，敦崇圣绪。《典坟》既章，礼乐咸举。济济缙绅，盛
兹阶宇。祁祁髦俊，亦集爰处。和化普畅，休征时叙。品
物宣育，百糓蕃芜。勋格皇穹，声被四宇。